

**SAOPŠTENJE ZA JAVNOST (07.05.2015)**

**REZULTATI MONITORINGA RADA VLADE I SKUPŠTINE TK, I-III 2015.**

**PrvI kvartal 2015. godine, u TK, obilježili su: nastavak radničkih protesta, konačni završetak postizbornog konstituisanja vlasti i zapanjujuće odsustvo socijalne osjetljivosti i osjećaja za realnost novog saziva Skupštine**

**Tek 130 dana od održanih izbora, okončana je procedura konstituisanja izvršne i zakonodavne vlasti.** 05.02.2015. izborom radnih tijela Skupštine, na 3. redovnoj sjednici, konačno su stvoreni preduslovi za normalan rad Skupštine, a 20.02., imenovanjem novog saziva Vlade TK, sa premijerom Begom Gutićem na čelu, okončan je rad Vlade TK u „tehničkom mandatu“.

**Tuzlanski kanton je, u posmatranom periodu, dao više argumenata za tezu da bh. političari gube kontakt sa stvarnošću, ponašajući se potpuno iracionalno.** Radnicima koji su, protestvujući zbog svog položaja, opsjedali sjedišta institucija, objašnjavali su da treba da čekaju da se formira vlast, ne shvatajući da građani ove zemlje nemaju više vremena i strpljenja da čekaju epilog beskrajnih stranačkih nadmudrivanja niti volje da trpe taj bezobrazluk političkog establišmenta, koji se, u situaciji ekonomsko-socijalne katastrofe, nastavlja baviti sami sobom, umjesto problemima građana. A onda su, kao da namjerno provociraju javnost i demonstrante koji su isticali da su dovedeni u bezizlazan položaj i da nemaju od čega da žive, skoro istovremeno sa odlukom o dizanju kredita za pokrivanje budžetskog deficita izazvanog prekomjernom javnom potrošnjom – sebi povećali plate za 20%. Što je šokiralo i samog novoimenovanog premijera i kompletnu javnost, koja je progovorila kroz oštre reakcije nevladinog sektora i medija, pod čijim je pritiskom odluka povučena.

**Početak mandata novog saziva Skupštine TK na najbolji način pokazuje koliko je važno da se i izvršna i zakonodavna vlast konstituišu u najkraćem vremenu, kako bi što prije odgovorili na potreba građana i to svako u okviru svojih nadležnosti.** Zbog kašnjenja u imenovanju nove vlade i nemogućnosti da svoje probleme riješe u saradnji sa vladom u „tehničkom mandatu“, sindikati koji su predvodili proteste obespravljenih radnika, zahtjeve su uputili i pregovore vodili sa - kolegijem Skupštine. Tako se ovo skupštinsko radno tijelo, čija je osnovna svrha obezbjeđivanje preduslova za rad Skupštine, unapređenje njene efikasnosti i usklađivanja rada unutar Skupštine, našlo u krajnje neuobičajenoj situaciji da se bavi poslovima, koji su, zapravo, u nadležnosti izvršne vlasti.

**Donošenje odluke o povećanju plata poslanika skupštine tk, od strane Administrativne komisije, i to u netransparentnom procesu, osim što je bio izraz krajnje socijalne neosjetljivosti, je i potpuno neutemeljeno u rezultatima rada Skupštine.** U periodu 01.01.2015 - 31.03.2015. Skupština TK je održala 3 redovne jednodnevne sjednice, na kojima je efektivni rad trajao ukupno 7 i po sati, odnosno 2 i po sata mjesečno, u prosjeku. Rezultat tog rada je svega 12 realizovanih mjera, od kojih se većina odnosila na imenovanja i finansije. Skupština je, u posmatranom periodu, usvojila svega 3 zakona, u finalnoj formi prijedloga, te, prihvatila 1 u nacrtu.

**S DRUGE STRANE, I PORED TOGA ŠTO SKORO MJESEC DANA NIJE RADILA, VLADA TK JE, U PRVOM KVARTALU 2015, IMALA PRISTOJNE REZULTATE.** U periodu 01.01.- 31.03.2015. Vlada TK je održala 13 sjednica - 5 sjednica je održala Vlada u „tehničkom mandatu“, a 8 nova – i realizovala 160 različitih mjera. Iako je Vlada u “tehničkom mandate” svoju posljednju sjednicu održala 10.02.2015. godine a nova Vlada svoju prvu sjednicu tek 09.03., učinak Vlade TK u prvom kvartalu 2015. jedva je nešto slabiji od rezultata ostvarenih u prvim kvartalima 2012. i 2013. godine, a znatno bolji od realizacije u prvim kvartalima 2011. i 2014. godine.

**Aktuelni saziv Skupštine će biti upamćen i po tome što je ovo prvi saziv koji svoj program rada nije donio ni nakon isteka 1. kvartala. A vlada, opet, 1. kvartal završa-va bez usvojenog programa rada drugu godinu za redom.** Osim što nisu usvojeni do kraja 2014. godine, čime su prekršeni poslovnici o radu Vlade i Skupštine, programi rada ovih institucija nisu usvojeni ni do kraja prvog kvartala 2015. Pri tome, i Skupština i Vlada su na raspolaganju imala nacrt programa Vlade, ali ga nisu uzeli kao osnovu za izradu svog programa iz razloga što ga je radila Vlada u “tehničkom mandate”.

**Osim kršenja poslovnika o radu, u posmatranom periodu konstatovano je i kršenje nekoliko zakona, od kojih izdvajamo kršenje Zakona o budžetima FBiH i Zakona o poticajima u poljoprivredi TK.** Ovakav odnos nije izuzetak na bh. političkoj sceni, nego je, nažalost, prije, pravilo. Ovdašnji političari time pokazuju nedostatak elementarne političke kulture i znanja, stavljajući stranačke i lične interese nasuprot interesa društva i države. Naime, poštovanje propisa, odnosno pravne države i njeno funkcionisanje u kontinuitetu, bez perioda vakuuma, za svaku vlast bi morao biti prioritet. Kontinuitet u radu vlasti podrazumijeva i visok stepen saradnje Skupštine sa svim sazivima vlada u mandatu. A pravna država, s druge strane, podrazumijeva poštovanje zakona i drugih propisa od svih njenih segmenata, a naročito same vlasti. A niti poslovnici o radu institucija niti Zakon o budžetima u FBiH – navedimo dva dokumenta koja se u BiH masovno krše - ne poznaju izgovor „čekanja na novu vladu“, kao opravdanje za neispunjavanje obaveza.

**Budžet za 2015. godinu, usvojen je uz nepoštovanje propisanih zakonskih rokova A U STRUKTURI BUDŽETA UOČAVAJU SE ZABRINJAVAJUĆI DETALJI.** Gledajući strukturu rashoda bruto plate i naknade predstavljaju naveći rashod. Plate budžetskih korisnika nisu mijenjane u odnosu na 2014. godinu. S druge strane, najvećem broju korisnika sredstava iz tekućih transfera planirana sredstva su značajno smanjena. Ponajveće iznenađenje u smanjenju budžetskih rashoda predstavlja smanjenje sredstava namijenjenih za podršku poljoprivrednoj proizvodnji od 18% i njihovo svođenje na svega trećinu iznosa koji se prema zakonu treba izdvajati u ove svrhe. Krajnje je zabrinjavajuće i da su, prema usvojenom Budžetu TK za 2015. godinu, izdvajanja za nauku u TK planirana sa u iznosu od tek 24.000 KM (62 promila Budžeta), što je 10 puta manje od izdvajanja u 2008. godini, koja su, inače, i tada bila nedovoljna. Nasuprot tome imamo prisutan apsurd da su izdvajanja za političke partije skoro konstantna (391.649 KM) i da su 16 puta veća od izdvajanja za nauku, a da se pri tome faktički i ne zna u šta se ta poreska sredstva troše.

**zaduženost kantona i visoka stopu nezaposlenosti, predstavljaju goruće probleme, koji zahtjevaju provođenje ozbiljnih reformi.** Zbog višegodišnje nekotrolisane javne potrošnje u TK stvoren je akumulirani deficit koji po iznosu (cca 93,5 miliona) čini četvrtinu budžeta i koji se vraća unutrašnjim i vanjskim kreditima. To upućuje na zaključak da je za rješavanje ovog problema potrebna hitna i ozbiljna dugoročna strategija, kojom bi se korak po korak išlo ka projektovanom rješenju. S druge strane, Tuzlanski kanton, uz Unsko-sanski, ima najnepovoljniji odnos broja zaposlenih i nezaposlenih. Po podacima s početka 2015. broj zaposlenih u TK je 81.800 a broj nezaposlenih 99.400. Radi se o ključnom problemu građana ovog kantona i zajednice u cjelini. Problemu, čijom će se uspješnošću rješavanja mjeriti i uspješnost ove vlasti.

**STEPEN TransparentostI rada I Skupštine I Vlade TK, POKAZUJE POTREBU ZA ZNAČAJNIM POBOLJŠANJIMA U OVOJ OBLASTI.** To se naročito odnosi na Skupštinu, koja se, umjesto da unapređuje svoju otvorenost u radu, u određenim segmentima počela zatvarati. Službena web stranica je nedovoljno sadržajna, neažurna i ne omogućava javnosti pristup najvažnijim odlukama koje donosi Skupština. Nedostupnost poslaničkih pitanja, odgovora, amandmana i prečišćenih tekstova zakona u elektonskom obliku, neobjavljivanje informacija o javnim raspravama pokrenutih od strane Skupštine, nedostupnost podataka o pojedinačnom glasanju poslanika po mjerama, nemogućnost preuzimanja video materijala i transkripta sjednica sa službene web stranice Skupštine, nemogućnost dobijanja jasne i cjelovite informacije o sveukupnim primanjima poslanika kao javnih zvaničnika, u elektronskom obliku i netransparentan rad Administrativne komisije su glavni pokazatelji stepena (ne)transparentnosti Skupštine TK. Poseban značaj, u kontekstu transparentnosti, a i inače, treba dati javnim raspravama. CCI smatra da bi bilo dobro da se učešće javnosti u iniciranju propisa, konsultovanju prilikom izrade nacrta propisa i učestvovanju u javnim raspravama, reguliše adekvatnim zakonom o građanskim participacijama.

**Skandal sa platama poslanika i problemi u formiranju nove vlade TK i u njenom radu, odmah na početku, ne ulivaju povjerenje i prijeko potrebni optimizam.** Pokazana opsjednutost ličnim i uskostranačkim interesima, u ovom startnom periodu, težina u postizanju dogovora oko kandidata za funkcije u novoj vladi, te, prilikom imenovanja vladinih tijela, a potom i izraženo nejedinstvo pri usvajanju budžeta nisu obećavajuća osnova za stabilan rad i provođenje najavljenih reformi. No, nadajmo se da će stranačke razmirice konačno zamijeniti posvećen rad u interesu građana. Jer je posla, i za Vladu i za Skupštinu, zaista, puno. I to vrlo ozbiljnog.